
Un idol antropomorf neolitic din lut a fost descoperit 
la Tărtăria în 2014  
de Conf univ. dr. George V Grigore 
 
O statuetă antropomorfă veche de mii de ani, reprezentând un 
personaj feminin (Zeița Mamă), descoperită în situl de la Tărtăria, loc 
din care provin şi cele trei tăbliţe de lut cu semne pictografice despre 
care unii specialişti, mai ales străini, susţin că ar reprezenta cel mai 
vechi mesaj scris din istoria omenirii (cea mai veche scriere din lume), 
reprezintă „Exponatul lunii ianuarie” la Muzeul Naţional al Unirii din 
Alba Iulia. Statueta, care se remarcă prin dimensiunile sale 
neobişnuite, reprezintă un personaj feminin. Din păcate, din artefact nu 
s-au păstrat mâinile şi partea inferioară a trupului. Masca, 
cvasitriunghiulară, este redată în parametrii artistici excepţionali. Acest 
concept de față triunghiulară mă conduce spre ideea de Zeiță Mamă – 
Zeița Pasăre (Mama Gaia Vultureanca), mai ales că acest chip are nasul 
evidențiat, iar gura nu apare deloc. Piesa este foarte bine lustruită şi arsă, 
în compoziţia pastei predominând nisipul bine ales, fin, netezirea fiind 
excepţională, după cum au menţionat reprezentanţii MNU Alba Iulia. 
„Piesa a fost descoperită în 2014, într-o cercetare preventivă de 
dimensiuni mari, de 288 metri pe 4-5 metri, prin care am reuşit pentru 
prima dată să obţinem un profil transversal prin tell-ul de la Tărtăria şi 
am putut să începem să ne lămurim asupra tipului de locuire şi asupra 
continuităţii de locuire în vremea neoliticului şi eneoliticului de la 
Tărtăria. Doar în 2014 am constatat faptul că în secolul al XIII-lea 
mongolii au distrus mare parte din tell-ul de la Tărtăria, făcându-şi aici 
o fortificaţie. Până în 2014 nu ne dădeam seama din ce cauză sunt 
amestecuri atât de multe în partea superioară a tell-ului’” a afirmat la 

vernisajul mini-expoziţiei, directorul general al Muzeului Naţional 
Brukenthal, arheolog Sabin Luca, cel care a coordonat lucrările de 
şantier efectuate la Tărtăria în ultimii ani. Potrivit acestuia, în marile 
aşezări ale eneoliticului din Transilvania sunt mii de astfel de piese, 
pentru că în fiecare locuinţă exista şi un altar casnic, adică omul din acea 
perioadă se ruga şi la divinităţile pe care le considera apropiate de 
familia sa (Idolii casei). „La Tărtăria sunt mai multe tipuri de abordare 
asupra acestor divinităţi casnice. Există case unde se venerează 
perechea, sunt case unde se venerează tipuri de animale, dansurile, etc”, 
a mai spus Sabin Luca. Arheologul a subliniat că situri de genul celui de 
la Tărtăria arată faptul că aici existau civilizaţii extrem de profunde. 
„Occidentul, în vremea neoliticului, era aici, iar în Vestul Europei era 
Orientul”, a conchis arheologul. Săpăturile au fost reluate la Tărtăria, 
după mai bine de două decenii, în urmă cu cinci ani. Aici au fost 
descoperite în anul 1961 trei tăbliţe de lut cu semne pictografice, vechi 
de peste şapte milenii, care, conform unor specialişti, ar reprezenta cel 
mai vechi mesaj scris din istoria omenirii. Tăbliţele ridică, la peste o 
jumătate de secol de la găsirea lor, numeroase semne de întrebare şi 
controverse. Autorităţile din Alba intenţionează să înfiinţeze la Tărtăria 
o rezervaţie şi un muzeu al sitului, unde vor fi expuse piesele descoperite 
acolo, mai puţin tăbliţele, şi eventual reconstituite in situ locuinţe găsite 
în decursul cercetărilor. În acest sens, Consiliul Judeţean Alba a acordat 
Primăriei din Sălişte fondurile necesare pentru a achiziţiona terenul cu 
situl arheologic.  
Marţi, 12 ianuarie 2016, la ora 11:00, la Muzeul Naţional al Unirii 
Alba Iulia a avut loc vernisajul mini-expoziţiei „Exponatul lunii 
ianuarie”. Cu această ocazie a fost expus idolul antropomorf neolitic 
descoperit în anul 2014 la Tărtăria. Evenimentul a fost organizat de 
Consiliul Judeţean Alba, Primăria Municipiului Alba Iulia, Muzeul 
Național Brukenthal şi Muzeul Naţional al Unirii Alba Iulia. 

Statueta idolului antropomorf neolitic de la Tărtăria (Zeița Mamă) 
 
 
 
